Uredba Komisije (ES) št. 2020/2000

z dne 25. septembra 2000

o spremembi Uredbe (EGS) št. 207/93 o določitvi vsebine Priloge VI k Uredbi Sveta (EGS) št. 2092/91 ter o spremembi oddelka C Priloge VI k Uredbi (EGS) št. 2092/91 o ekološki pridelavi kmetijskih proizvodov in o označevanju takih kmetijskih proizvodov in živil

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 2092/91 z dne 24. junija 1991 o ekološki pridelavi kmetijskih proizvodov in o označevanju takih kmetijskih proizvodov in živil [1], kakor je bila nazadnje spremenjena z Uredbo Komisije (ES) št. 1437/2000 [2], in zlasti člena 5(7) in (8) in člena 13 Uredbe,

ob upoštevanju naslednjega:

(1) Uredba Komisije (EGS) št. 207/93 [3], kakor je bila nazadnje spremenjena z Uredbo (ES) št. 345/97 [4], je določila vsebino Priloge VI k Uredbi (EGS) št. 2092/91 in podrobna pravila za izvajanje določb člena 5(4) navedene uredbe.

(2) Podrobna pravila za izvajanje ureditve začasnih dovoljenj držav članic v skladu s členom 5(3)(b) in 5(5a)(b) Uredbe (EGS) št. 2092/91, določena s členom 3 Uredbe (EGS) št. 207/93, je treba pregledati, da bi se upoštevale nekatere sedanje težave držav članic.

(3) Pokazalo se je, da so nekateri ekološko pridelani proizvodi iz oddelka C Priloge VI na voljo v zadostnih količinah v Skupnosti. Zato je treba te proizvode črtati iz oddelka C Priloge VI.

(4) Dovoli se prekoračitev roka za umik nekaterih konvencionalno pridelanih proizvodov, da se dovoli izkoristek obstoječih zalog in prilagoditev industrije novim zahtevam.

(5) Ukrepi, predvideni s to uredbo, v skladu z mnenjem odbora iz člena 14 Uredbe (EGS) št. 2092/91 –

SPREJELA NASLEDNJO UREDBO:

Člen 1

Člen 3 Uredbe (EGS) št. 207/93 se nadomesti z naslednjim:

"Člen 3

1. Dokler sestavina kmetijskega izvora ni vključena v oddelek C Priloge VI k Uredbi (EGS) št. 2092/91, je dovoljeno navedeno sestavino uporabljati v skladu z odstopanjem, predvidenim v členu 5(3)(b) in 5(5a)(b) navedene uredbe pod naslednjimi pogoji:

(a) da je pridelovalec obvestil pristojni organ oblasti države članice o vseh potrebnih dokazih, ki kažejo, da zadevna sestavina ustreza zahtevam člena 5(4) Uredbe (EGS) št. 2092/91; in

(b) da je pristojni organ države članice začasno dovolil v skladu z zahtevami člena 5(4) Uredbe (EGS) št. 2092/91 uporabo za obdobje največ treh mesecev po tem, ko je potrdil, da je pridelovalec navezal potrebne stike z drugimi dobavitelji v Skupnosti in si zagotovil, da zadevna sestavina, ki ustreza zahtevam kakovosti, ni na voljo; brez poseganja v določbe odstavka 6 lahko država članica podaljša to dovoljenje največ trikrat in vsakič po sedem mesecev; in

(c) sprejeta ni bila nobena odločitev v skladu z določbami odstavkov 4 ali 6, da se umakne dodeljeno dovoljenje glede na zadevno sestavino.

2. Kadar se dodeli dovoljenje iz odstavka 1, država članica nemudoma pošlje drugim državam članicam in Komisiji naslednje informacije:

(a) datum dovoljenja in za podaljšano dovoljenje datum prvega dovoljenja;

(b) ime, naslov, telefon in, kadar je potrebno, telefaks ter elektronski naslov imetnika dovoljenja; ime in naslov kontaktnega organa pri organu oblasti, ki je izdal dovoljenje;

(c) ime in, kadar je potrebno, natančen opis in zahteve glede kakovosti zadevne sestavine kmetijskega izvora;

(d) vrsta proizvoda za pripravek, za katerega je potrebna zahtevana sestavina;

(e) zahtevane količine in utemeljitev teh količin;

(f) razlogi za pomanjkanje in pričakovano obdobje pomanjkanja;

(g) datum, ko država članica pošlje to obvestilo drugim državam članicam in Komisiji;

Komisija in/ali države članice lahko o teh informacijah obvestijo javnost.

3. Kadar država članica predloži pripombe Komisiji in državi članici, ki je izdala dovoljenje, in te pripombe pokažejo, da so zaloge na voljo med obdobjem pomanjkanja, mora država članica razmisliti o umiku dovoljenja ali skrajšanju predvidenega obdobja veljavnosti in obvestiti Komisijo ter druge države članice o sprejetih ukrepih v 15 dneh od datuma prejema informacije.

4. Na zahtevo države članice ali na pobudo Komisije se zadeva predloži v preučitev odboru iz člena 14 Uredbe (EGS) št. 2092/91. Odloči se lahko v skladu s postopki iz člena 14, da se izdano dovoljenje umakne ali se spremeni obdobje veljavnosti, ali pa se, kadar je primerno, zadevna sestavina vključi v oddelek C Priloge VI.

5. Pri podaljšanju iz odstavka 1(b) veljajo postopki iz odstavkov 2 in 3.

6. Kadar želi država članica zagotoviti, da se lahko konvencionalno pridelana sestavina uporablja po tretjem podaljšanju dovoljenja iz odstavka 1(b), ta država članica skupaj z obvestilom o tretjem podaljšanju izdanega dovoljenja obvesti o prošnji za vključitev sestavine v Prilogo VI, oddelek C. Dokler ne začne veljati nobena odločitev v skladu s postopki iz člena 14, da se vključi sestavina v Prilogo VI, oddelek C, ali se dovoljenje umakne, lahko država članica podaljšuje dovoljenje za sledeča si obdobja po sedem mesecev z upoštevanjem pogojev iz odstavkov 1, 2 in 3."

Člen 2

Oddelek C Priloge VI k Uredbi (EGS) št. 2092/91 se nadomesti s Prilogo k tej uredbi.

Člen 3

Naslednji pridelki se lahko uporabljajo pod enakimi pogoji kakor proizvodi iz oddelka C Priloge VI k Uredbi (EGS) št. 2092/91 šest mesecev po začetku veljavnosti te uredbe:

antilska češnja (Malphigia punicifolia), indijski oreh (Anacardium accidentale), seme triplata (božje rutice) (Trigonella foenum-graecum), papaja (Carica papaya), pinija (Pinus pinea), piment (Pimenta dioica), kardamom (Fructus cardamomi) (minoris) (malabriensis) (Elettaria cardamomum), cimet (Cinnamonum zeylanicum), nageljnove žbice (Syzygium aromaticum), ingver (Zingiber officinale), curry, sestavljen iz koriandra (Coriandrum sativum), gorčice (Sinapis alba), navadnega komarčka (Foeniculum vulgare), ingverja (Zingiber officinale), olja in maščob, rafiniranega ali ne, vendar kemično nespremenjenega, iz palm, oljne repice, žafranike, sezama in soje.

Člen 4

Ta uredba začne veljati sedmi dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 25. septembra 2000

Za Komisijo

Franz Fischler

Član Komisije

[1] UL L 198, 22.7.1991, str. 1.

[2] UL L 161, 1.7.2000, str. 62.

[3] UL L 25, 2.2.1993, str. 5.

[4] UL L 58, 27.2.1997, str. 38.

--------------------------------------------------

PRILOGA

"ODDELEK C – SESTAVINE KMETIJSKEGA IZVORA, KI NISO BILE EKOLOŠKO PRIDELANE, NAVEDENE V ČLENU 5(4) UREDBE (EGS) št. 2092/91

C.1 Nepredelani rastlinski proizvodi in proizvodi, pridobljeni iz njih s postopki iz opredelitve 2(a) v uvodu te priloge:

C.1.1 Užitno sadje, oreščki in semena:

želod | Quercus spp. |

ameriški hikori oreh | Cola acuminata |

kosmulja | Ribes uva-crispa |

pasijonka | Passiflora edulis |

maline (sušene) | Ribes idaeus |

rdeči ribez (sušen) | Ribes rubrum |

C.1.2 Užitne začimbnice in zelišča

muškatni orešček | Myristica fragrans, samo do 31.12.2000 |

črni poper | Piper nigrum, samo do 30.4.2001 |

poper (perujski) | Schinus molle L. |

seme hrena | Armoracia rusticana |

langvas | Alpinia officinarum |

žafranika | Carthamus tinctorius |

zel vodne kreše | Nasturtium officinale |

C.1.3 Drugo

Alge, vključno z morskimi algami, ki so dovoljene za pripravo običajnih živil.

C.2 Rastlinski proizvodi, obdelani s postopki iz opredelitve 2(b) v uvodu te priloge.

C.2.1 Maščobe in olja, rafinirana ali nerafinirana, ki niso kemično obdelana in se pridobivajo iz:

kakavovca | Theobroma cacao |

kokosa | Cocos nucifera |

oljk | Olea europaea |

sončnic | Helianthus annuus |

palm | Elaeis guineensis |

oljne repice | Brassica napus, rapa |

žafranike | Carthamus tinctorius |

sezama | Sesamum indicum |

soje | Glycine max |

C.2.2 Sladkorji, škrob in drugi proizvodi iz žita in gomoljevk:

pesni sladkor, samo do 1.4.2003

fruktoza

riževo valjano testo

listnato testo brez kvasa

škrob iz žita in voščene koruze, ki ni kemično spremenjen

C.2.3 Drugo:

koriander, dimljeni | Coriandrum sativum, samo do 31.12.2000 |

beljakovine iz graha | Pisum spp. |

rum, pridobljen samo iz soka trsnega sladkorja

češnjevec, pripravljen iz sadja aromatiziran v skladu z oddelkom A.2 te priloge

mešanice pridelkov, ki so dovoljene za pripravo običajnih živil in sladkornim proizvodom dajejo barvo in okus; Gummi Bärchen, samo do 30.9.2000

mešanice poprov: navadnega popra ( Piper nigrum ), perujskega popra ( Schinus molle ) in Schinus terebinthifolium, samo do 31.12.2000

C.3 Proizvodi živalskega izvora:

vodni organizmi, ki ne izvirajo iz ribogojstva in so dovoljeni za pripravo običajnih živil

pinjenec v prahu | samo do 31.8.2001 |

želatina | |

med | samo do 28.2.2001 |

laktoza | samo do 31.8.2001 |

sirotka v prahu "herasuola"." | |

--------------------------------------------------